次韻答朱侯招遊海山
作者：戴表元
朝代：宋

paragraphs: 江南春草黄，江北秋雁飛。
窮居念還往，故物悉已非。
我有青雲交，山林可同歸。
十年學撫琴，對客輒累欷。
豈不願和悅，調苦心易爲。
青天無古今，白日相因依。
向來炎炎人，所得一何微。
成者化埃塵，不成翻禍機。
玉美受雕鎸，馬良遭絆鞿。
所以曠達士，但貴知我希。
請休接輿歌，且急梁鴻噫。
名微少士責，身閒免官譏。
寧無一日力，相尋盡崎嶇。
霜魚碧玉鱠，水菊黄金輝。
君歌我按筑，我舞君攬衣。
此日爲君歡，醉遊敞船扉。